Lissa Mathiasen (S), 2006-12-01:
Jeg kan ikke sige andet fra starten, end at jeg synes, det var en noget uforstående, kontant afvisning, ministeren gav her.
Jeg fatter det ikke og synes egentlig ikke, det klædte ministeren, også fordi vi netop har brugt meget tid på det seneste på at tale om barnets tarv set i forhold til forældreansvar i øvrigt.
Netop i den sammenhæng synes jeg, at det her ligger i sådan en smuk, naturlig forlængelse.
Vi har den opgave herinde, synes jeg, i forhold til den lovgivning, som vi trods alt har ansvaret for, at vi også der sikrer det, der kan være med til at give et barn den bedst mulige start på tilværelsen, og jeg har svært ved at forestille mig, hvorfor vi ikke også skulle medvirke til det.
Jeg håber, at også ministeren måske alligevel på et senere tidspunkt i sit stille lønkammer vil ofre det her en overvejelse mere.
Dermed har jeg også klart fra starten af markeret, at vi kan støtte det fremlagte beslutningsforslag.
Det er en meget klar socialdemokratisk grundholdning: Vi ønsker ligestilling.
Det betyder, at vi på alle de områder, hvor der er lavet særforanstaltninger i lovgivningen omkring registreret partnerskab m.v., ønsker at rette op.
Vi ønsker, at ligestillingen sikres.
Med hensyn til forslaget her vil jeg godt præcisere, at det at give et barn mulighed for at have to forældre fra dets fødsel af for os ligger i en naturlig forlængelse af vores ønske om at give det nyfødte barn de bedst mulige betingelser fra starten.
Og den nemmeste måde, man kan gøre det på, er på samme måde som for heteroseksuelle par, simpelt hen at anerkende forældreskabet.
Det vil sige, at man dermed også anerkender den omsorgserklæring og kan skrive under på den omsorgserklæring, hvis det er det, der skal til.
Så nemt er det, og så lidt skal der til for at sikre, at barnet får fjernet den usikkerhed, der er i dag, hvor et barn først 3 måneder efter fødslen kan adopteres.
Hvis barnets biologiske mor afgår ved døden i forbindelse med fødslen eller kort tid efter, har jeg klart den opfattelse, at det ikke er godt nok, at man kan lave et børnetestamente.
Hvorfor ikke give barnet de rettigheder fra fødslen?
Vi vil simpelt hen sikre barnet dets arveret allerede fra den første dag.
Vi har også meget svært ved at forstå, hvorfor det nyfødte barn ikke skal have fordelen af, som jeg også allerede har været lidt inde på, at såvel den biologiske mor som medmoren i fællesskab kan nyde den fantastiske begivenhed, det er at blive forældre.
Hvorfor skal barnet ikke have lov til sammen med forældrene at have de samme rettigheder, altså have muligheden for de første 14 dage efter fødslen at kunne være sammen?
Der er ingen tvivl om, at den biologiske mor bliver støttet, men alt andet lige kan det kun være et plus for barnet at opleve begge parter.
Jeg vil godt klart tilkendegive, at ministerens udsagn ikke er korrekt, når ministeren siger, at der er de samme forhold.
Nej, her mangler de 14 dage, og dem mener vi selvfølgelig man skal have lov til at have.
Forslaget her skal, som jeg også har tilkendegivet, ses i naturlig forlængelse af, at der i sidste folketingssamling blev vedtaget et lovforslag, nr. L 151, hvor enlige og lesbiske fik adgang til kunstig befrugtning.
Vedtagelsen af det bør som naturlig konsekvens også betyde, at vi foretager de nødvendige konsekvensrettelser.
Og her er vi uden for den diskussion, der er, hvis der er en mulig biologisk far, som vil gøre faderskab gældende.
Det har vi ikke her, og derfor er der ikke de store overvejelser, synes vi, set i forhold til netop at sikre barnet den fordel, det kan være, en fordel, som klart fra fødslen af også kan mærkes hos begge forældrene.
Så vi kan støtte det her forslag.
Og så kan jeg ikke lade være med at sige: At vi ikke er medforslagsstillere, beror åbenbart på en forglemmelse fra radikal side.
Vi ville godt have været det, men det ændrer ikke på vores stilling til det her: Vi støtter det.